Rikunarita-ORG/Wikinium huggingface dataset:
# 湖南省

| 湖南省湖南省 |
| --- |
| 湖南省之所在 |
| **歸屬：** | 中華人民共和國 |
| **屬地**： | 領十三市、一自治州 |
| **治所**： | 長沙市 |
| **執事**： | 省委書記 杜家毫；省長 许达哲（代） |
| **用語**： | 湘語 西南官話 |
| **人口**： | 七千零七十九萬 |
| **建置**： | 明置湖廣布政使司，為其一部，康熙三年析為湖廣右布政使司，雍正元年改湖南布政使司。 |

**湖南省**，在華中之南，簡曰**湘**，省會長沙。處長江中游，洞庭之南，因以為名。北接湖北，東鄰江西，南臨廣東，西南毗廣西，西及貴州，西北挾重慶。

周時，屬楚地。唐廣德二年，置**湖南觀察使**，始見湖南之名。因湘江廣植木芙蓉，繁花似錦，光輝燦爛，遂又稱芙蓉國。民言湘語。湖南屬漢地，然族裔繁多，有土家、苗、侗、瑤。

## 政區

轄地級市十三，自治州一，茲列之。

* 長沙市
* 株洲市
* 湘潭市
* 衡陽市
* 邵陽市
* 岳陽市
* 張家界市
* 益陽市
* 常德市
* 婁底市
* 郴州市
* 永州市
* 懷化市

#### 自治州

* 湘西土家族苗族自治州

## 外典

* 湖南省府
# 漳州市

| 漳州市 |
| --- |
| 漳州市之所在 |
| **歸屬：** | 中華人民共和國 |
| **所屬**： | 福建省 |
| **屬地**： | 領二區一市八縣 |
| **治所**： | 薌城區 |
| **執事**： | 市委書記陳家東 |
| **用語**： | 漢語官話、閩南語、客家語 |
| **人口**： | 四百九十八萬餘 |

漳州市行政區劃圖
**漳州市**，處福建之南。東瀕臺灣海峽，東北臨泉州、廈門，西北界龍岩。出西南界，則廣東之潮州、汕頭也。方萬二千六百七平方公里，人口四百九十八萬人。

有市轄區二：曰薌城，曰龍文；縣級市一，曰龍海；縣八，曰雲霄，曰漳浦，曰詔安，曰長泰，曰東山，曰南靖，曰平和，曰華安。

## 它典

* 漳州市政府

|  |  |
| --- | --- |
|
 | 聲音動靜，具錄於**維基共享︰漳州** |
# 上海市

| 上海市 |
| --- |
| 上海市之所在 |
| **歸屬：** | 中華人民共和國 |
| **屬地**： | 領十七區 |
| **治所**： | 黃浦區 |
| **執事**： | 市委書記陳吉寧 市長龔正 |
| **用語**： | 普通話、上海話 |
| **人口**： | 千六百萬餘 |
| **建置**： | 中華民國十六年始置市 三十八年改今制 |

**上海市**，在長江口南。方六千三百四十又二分之一公里，口千六百萬。道光二十三年開埠，商旅雲集。

## 沿革

春秋屬吳，越既滅吳，楚復滅越，為春申君邑，故黃浦江亦稱春申江。

宋咸淳三年，設上海鎮，駐兵，始見上海之名。

元至元十四年，置上海市舶司。二十八年，置上海縣，屬松江府。

明弘治時，上海縣「人物之盛、財賦之多，蓋可當江北數郡，蔚然為東南名邑」。嘉靖三十二年，城以禦日本，有六門。

清道光二十三年，鴉片戰爭新敗，上海為通商口，西人紛至，住城內有所不便，乃分城外外灘等處為列國租界，任其自理。

中華民國立，日漸繁華，譽「十里洋場」。十六年，置上海特別市，直隸行政院，領上海、寶山等縣，惟租界仍從租界市民自治。十八年，訂立大上海計劃，立新城于五角場。十九年，改稱上海市。

二十六年，抗日戰爭，陷於敵手，置上海市大道政府，取《禮運大同》「大道之行也，天下為公」之意。三十四年，日本降，上海復。

三十八年五月二十八日，中國人民解放軍佔上海，後設直轄市。

## 方言

滬上操吳語，或以上海話稱之。民國之時，聖約翰大學以滬語授課，洋場名流以操滬語為榮。然一九四九年之後，推普之風漸起，滬語地位日衰。及今滬上童子通滬語者鮮，以國語為雅者衆。長此以往，滬語之覆滅乃其必然。

## 政區

上海市政區劃圖
屬區凡十六。

區蓋黃浦、徐匯、長寧、靜安、普陀、虹口、楊浦、閔行、寶山、嘉定、浦東、奉賢、松江、青浦、金山、崇明。

## 博覽

* 上海市政府

|  |  |
| --- | --- |
|
 | 聲音動靜，具錄於**維基共享︰上海市** |
# 語法學

**語法學**所指，不外以下三者：

* 歷史語法學：語言自有其語法結構，其古今之遷易，是斯學所研究；
* 比較語法學：諸語相親近者，其語法結構有所聯繫，亦有互鑠，是斯學所研究；諸言語聯繫若何，亦研究之畛域；
* 描寫語法學：詳考某語一時之語法。

歷史語法學，歷史語言學之支。
比較語法學，比較語言學之支。
描寫語法學，共時語言學之支也。
# 公里

**公里**者，萬國公制之度也。其長當公尺一千，用以度遠。亦書作**粁**。今大陸多謂之**千米**，亦稱**公里**。

## 釋名

華夏古自有「里」。此度既自泰西傳來，為別於中土舊制，復取萬國公用之義，故冠以「公」字，名曰「公里」。

至若「千米」，乃譯自法文kilomètre。其言「kilo」，千也；「mètre」，即公尺也，大陸呼之為「米」。合而稱之，遂為千米。

## 折算

一公里，可折公尺一千、公寸一萬、公分十萬、公釐百萬。

## 引據
# 工業革命

蒸氣機，驅動機器，促成工業革命。
**工業革命**，亦謂**實業變遷**，始於英國，時約一七六零年，未幾，諸國爭法，數十年而遍於泰西。其所革者，一新冶鐵之術，二善水利之用，三興蒸氣之力，以煤代柴、以機代手、以廠代家，工業景運之開以此，故名。

是時也，紡織之術，煥然一新，布料成衣，皆自機出，供應大增。諸般工業，亦相仿效，由是物產不乏，衣食充足，丁口益增。
# 中國特色社會主義

| **馬學** |
| --- |
|  |
|  |
|  |
|  |
|  |
|  |
|  |
|  共產主義研論 |

華以西元千九百七十九年改革，因**平惠均產**之意，承其禮制，作新計政。由是食貨以通，邦人以富，憲典定命，群制不移，而猶以共產黨柄政，諸黨翼之，稱**奇觚**矣。**中國特色**者，斯制之謂也。
# 哈爾濱市

| 哈爾濱市哈尔滨市 |
| --- |
| 哈爾濱市之所在 |
| **歸屬：** | 黑龍江省 |
| **所屬**： | 中華人民共和國 |
| **屬地**： | 領八市轄區、三縣級市、七縣 |
| **治所**： | 松北區 |
| **執事**： | 市長王兆力；市委書記孫喆 |
| **用語**： | 東北官話 |
| **人口**： | 一千六十三又六萬 |
| **建置**： | 俄人經略，後一九二六年民國政府設哈爾濱特別市，收復管轄權 |

哈爾濱市行政區劃圖
**哈爾濱市**，簡稱**哈**，黑省府治。地據東北之會，百司式駐，商賈輻輳，實為一都會。列副省級城市。轄八區三市七縣。廣袤五萬三千方公里。戶口千萬有奇。

## 史

**哈爾濱**，漢晉屬夫餘，隋屬靺鞨，唐屬渤海鄚頡府，後分屬扶餘、渤海。

遼天顯元年，契丹滅渤海改立東丹，封太子耶律倍於渤海故地，會同元年置東京道，**哈**屬之。

金收國元年，完顏阿骨打稱帝，都上京會寧府，哈爾濱為京畿。

元代隸於遼陽行省，明代太祖北伐，奴爾干諸部降，永樂七年置奴爾干都司，**哈**地屬之。

清乾隆廿一年在阿城設阿拉楚喀副都統，哈爾濱為其所轄，屬吉林將軍。

至清末，哈爾濱為吉林省濱江縣治。

光緒廿二年，清廷簽訂《清俄密約》，沙俄獲權修築東清鐵路，改哈爾濱為**松花江市**，後復名。

滿洲國時期，制建濱江省，哈爾濱為省會。

西元一九四六年人民軍進駐，改為**哈爾濱特別市**。一九四九年改隸為松江省省會。

一九五四年黑省併松江，為省會至今。

## 博覽

* 哈爾濱市政府 互聯網檔案館存錄，時二〇一一年二月二十六日。
# 南海

南海之全圖
**南海**，亦名**南中國海**，位中國之南。溟大物博，抱擁列嶼。然島礁所屬及其水域劃界，亞洲諸鄰國多持異議，致各據一方，迄未有定論也。

計其大小，當世第三，僅次珊瑚海與阿拉伯海。方可三千七百四十有一許里。水均深千二百米，至深者五千六百餘米。

瀕斯海者，計有十國：曰中華人民共和國、曰中華民國、曰菲律賓、曰馬來西亞、曰汶萊、曰印度尼西亞、曰新加坡、曰泰國、曰柬埔寨、曰越南。

## 博觀

|  |  |
| --- | --- |
|
 | 聲音動靜，具錄於**維基共享︰南海** |

* 南中國海資料庫
* 南中國海海盜難報告
* 聯合國南中國海環保署報告 互聯網檔案館存錄，時二〇〇九年二月三日。
* 南中國海之聲 互聯網檔案館存錄，時二〇〇七年五月十九日。
# 白俄羅斯

| 白俄羅斯共和國Рэспубліка Беларусь |
| --- |
|

|  |  |
| --- | --- |
|  |  |

 |
| **國歌：**白俄羅斯共和國國歌 |
| 白俄羅斯共和國之所在 |
| **國體：** | 共和國 |
| **元首**： | 總統亞歷山大·盧卡申科 |
| **總揆**： | 總理羅曼·戈洛夫琴科 |
| **國都**： | 明斯克 |
| **國語**： | 白俄羅斯語、俄語 |
| **人口**： | 九百四十九萬餘人 |
| **通貨**： | 新白俄羅斯盧布 |

**白俄羅斯共和國**（白俄羅斯語：Рэспу́бліка Белару́сь，俄語：Респу́блика Белару́сь，俄羅斯人謂曰Белору́ссия），略稱**白俄羅斯**，在東歐羅巴。都明斯克。口九百六十八萬餘，奉東正教會。文化昌盛，民得十二年義務教育。

## 略史

白俄羅斯者，斯拉夫人之一部也。昔白俄羅斯之地屬立陶宛大公國。西元一三六五年，立陶宛、波蘭合縱而立聯邦。 一七九五年，白俄羅斯為俄羅斯所并。一九一六年五月二十五日，白俄羅斯人民共和國立，惟不為列國所認耳。一九一九年元日，白俄羅斯蘇維埃社會主義共和國立，為蘇聯附庸，宗俄。一九九一年，蘇聯五裂，遂自立國及今。

## 注

|  |  |
| --- | --- |
|
 | 聲音動靜，具錄於**維基共享︰白俄羅斯** |

---
# 序數

註︰蓋當今數學之事，誠難僅以文述，而無符號，故凡數學之文，咸有漢字、拉丁字相易之事，以合文言、數學，則無論文理之人，皆可明之也。
**序數**者，次序之數也。有限序數者，自然數也。無窮序數者，超限數也。

## 定義

有集，曰序數，其元素皆子集（「 WIKINIUM\_MATH\_PH\_0 」），且凡取二物，其一為他者之子集也（任取 x,y∈A，有「x⊆y」或「y⊆x」）。

疇人溤諾曼之自然數定義，則自然數皆為序數耳。

序數，以子集關係為偏序，實良序也，意謂子集必有最小元素也。有定理云，凡良序集（「(A,≥)」），必序同構一序數，謂此良序集之序數也（記曰「Ord(A,≥)」）。

若序數甲為序數乙之子集，則曰甲小于乙。

### 基數

良序公理云：「集皆可良序也。」集之良序，各有一序數，取其最小者，曰集之基數。故基數亦為序數耳。

### 良序定義

凡與一良序集有序同構者，聚以成集，曰序數。此為序數之良序定義也。

## 算

有良序集甲、乙，其交為空（「A ∩ B=φ」），取其並，令甲之物必小於乙，得一良序集，其序數為甲序數加乙序數（「Ord(A)+Ord(B)」）。若以乙之物小於甲，其序數為乙序數加甲序數（「Ord(B)+Ord(A)」）。須知此二序數相異，故良序數之加法不合交換律耳。

超限數被加一，同乎己，異乎已加一（「 WIKINIUM\_MATH\_PH\_2 」）。

有良序集甲、乙，取其直積，立一良序如下：凡乾坤、陰陽二對，若坤大乎陽，或坤同乎陽而乾大乎陰者，曰乾坤大乎陰陽。則其序數為甲序數乘乙序數也（「Ord(A)Ord(B)」）。然甲序數乘乙序數異乎乙序數乘甲序數，故良序數之乘法亦不合交換律耳。

超限數被乘二，同乎己，異乎已乘二（「 WIKINIUM\_MATH\_PH\_4 」）。

須知基數未有減除也。

## 例

一︰「甲，乙，丙，丁」，與「甲，乙，丁，丙」，次序雖異，然序數同為四。夫有限序數必同乎自然數也。

二︰實數集之基數，乃一序數也，然其序未可知也。

三︰自然數之基數，常用之序也。此乃最小超限數也（記曰「ω」）。

四︰自然數集，令奇數小於偶數，得一良序，其序數為最小超限乘二（記曰「ω 2」）。

## 注
# 句讀點頓

**句讀點頓**，通名**標點符號**、**標點**，所以助句讀而明辭氣也。古時用「-」、「、」、「。」者皆有，未有公格。今通行之法，則兩岸有別，至於英文拉丁，亦復相異。

## 源流

西洋所用，咸源舊字，多變自希臘拉丁。俄文後亦從之。日本則用返點、訓點。

漢文古有句讀，故因生頓點，唯不一也。《說文》收「、」及「（）」，古簡則多「└」與「▄」。至民國八年，始倡《請頒行新式標點符號議案》，而首行之者，為胡適之《中國哲學史大綱》也。

## 今式

名有古今之異，式有南北之別，遂臚列如此：

| 名
 | 式
 |
| --- | --- |
| 大陸
 | 港臺
 | 舊名
 | 大陸
 | 港臺
 |
| 句號 | 滿頓、全點
 | 。及． | 。
 |
| 問號 | 發問記號
 | ？ | ？
 |
| 嘆號
 | 驚歎號、感歎號
 | 驚歎記號
 | ！ | ！
 |
| 逗號 | 逗點、逗
 | ， | ，
 |
| 頓號 |  | 、 | 、
 |
| 分號 | 半支之點、半支
 | ； | ；
 |
| 冒號 | 支點、支
 | ： | ：
 |
| 引號 | 俯仰逗（橫書）
 | “ ” ﹃﹄
 | 「」 ﹁﹂
 |
| 俯仰逗（縱書）
 | ‘ ’ ﹁﹂
 | 『』 ﹃﹄
 |
| 括號 | 括弧
 | （） | （）
 |
| 破折號 | 橫畫
 | —— | ——
 |
| 省略號 | 中略、渡點
 | …… | ……
 |
# 饕餮

饕餮
**饕餮**，中國古譚之獸也。其形狀怪異，頭大如斗，目圓若銅鈴，口闊而深，牙齒銳利，舌如利刃，能吞萬物而弗飽。其身披鱗甲，堅如精鐵，尾如巨蟒，擺動之間，風起雲湧，勢不可當。其性貪婪，無厭足，見物則吞，見人則噬。

《呂氏春秋·先識覧》云：「周鼎著饕餮，有首無身，食人未咽，害及其身」。是故古人以之為警示，刻於鐘鼎之上，以戒貪婪。

《山海經》有載其事：「其形狀如羊身人面，眼在腋下，虎齒人手，其音如嬰兒」。

《左傳》曰：「縉雲氏有不才之子，貪於飲食，冒於貨賄。侵欲崇侈，不可盈厭；聚斂積實，不知紀極。不分孤寡，不恤窮匱。天下之民以比三凶，謂之饕餮。」又曰：「舜臣堯，賓於四門，流四凶族，渾敦，窮奇，檮杌，饕餮，投諸四裔，以禦螭魅，是以堯崩而天下如一，同心戴舜，以為天子，以其舉十六相，去四凶也」
# 閩南教會羅馬字

閩南教會羅馬字之例
閩南**白話字**（Pe̍h-ōe-jī），一名**教會羅馬字**（Kàu-hōe Lô-má-jī），蓋以拉丁字母書閩南之音也。清咸、同之際，耶教長老會士始剏其法，以資傳習。夫以白話字代漢字者，斯法簡而易就，後之豫章、嶺東語者，亦多效之，故世或稱閩南之白話字曰**臺灣字**（Tâi-oân-jī）。博雅之士按其體例，謂之**甘為霖法**，**《廈門音新字典》法**云。

## 字母

是白話字者，以十七拉丁字母（A、B、C、E、G、H、I、J、K、L、M、N、O、P、S、T、U）、二變體字母（O͘、ⁿ）、五二合字母（Ch、Kh、Ng、Ph、Th）、一三合字母（Chh）書也，又以五符號示聲調。

## 書寫

### 連字符

凡合二音成詞者，字間必以短橫（-）綴之。若遇輕聲，則倍其橫（--），以資識別。若：

| 白話字 | 白轉漢 |
| --- | --- |
| Tâi-pak Chhia-chām | 台北車站 |
| khàu--chhut-lâi | 哭出來 |

### 大寫

起句之首字，其字母必大書。凡專名、地誌、典籍，亦皆大其首字母，以昭尊異。若：

| 白話字 | 白轉漢 |
| --- | --- |
| Chheng-hôa Tāi-ha̍k | 清華大學 |
| Liâu-chai Chì-īⁿ | 聊齋志異 |

華人姓名，姓與名分而列之，中虛一位，其首節字母皆大書。至若西人譯名，則音節悉以短橫相綴，唯首字大書，不復空格。若：

| 白話字 | 白轉漢 |
| --- | --- |
| Kam Ûi-lîm | 甘為霖 |
| Hut-lân-khek-lîm | 弗蘭克林 |

## 沿革

禁止使用教會羅馬字之公告
清嘉慶二十年，英人馬禮遜創教會羅馬字於英華書院。道光三十年，其法始播中土，教徒多習之，由是盛極。西曆一九五五年，臺灣省政府勒令廢行。後禁網既弛，其學乃復，稍見中興之象。

## 示例

航海家一號，致意於太虛良友，其閩南語辭曰：

| 教會羅馬字文 | 直寫之文 | 譯後之文 |
| --- | --- | --- |
| Thài-khong pêng-iú, lí hó! Lí chia̍h-pá--bē!
Ū-êng, tō-lāi gún-chia chē--oh.  | 太空朋友，你好！你食飽未？
有閒，就來阮遮坐喔。  | 霄漢之客，得無恙乎？餐飯盈否？
若其有暇，祈枉駕一臨，過從吾土。 |

## 註釋

## 他山

* 閩南語維基大典
* 閩東語維基大典
* 客家語維基大典
# 孝靈天皇

| 孝靈天皇 |
| --- |
|  |
| **名諱** | **大日本根子彥太瓊** |
| **生卒** | 前三四二年至前二一五年 |
| **在位** | 前二九〇年至前二一五年 |
| **政權** | 日本國 |
| **先君** | 父孝安天皇 |
| **嗣君** | 子孝元天皇 |

**孝靈天皇**，諱**大日本根子彥太瓊**，日本第七代天皇。《日本書紀》作**大日本根子彥太瓊尊**，《古事記》作**大倭根子日子賦斗邇**。天照大神十一世孫、孝安天皇獨子。母押媛。

年二十六，立為太子。年五十三，即位。踐位次年，立細媛命為后。

踐位第七十二年，秦人徐福攜童男童女赴日，求不死藥。

傳位七十六年崩。享壽一百二十七。葬片丘馬坂陵。

## 據

* 《日本國志．卷一》【國統志一】，清黃遵憲著
# 橙

橙
**橙**之為果，屬於芸香之科，亦稱**橘**。甘橘者，柚與橙之雜種也。橙之原產，華南、東印度、緬甸也。

甘橘始見於西元前三一四年。橙樹廣植於熱帶地，以其果為用。橘可生食，亦可榨汁。甘橘有變異凡多，雜交不鮮，或圓或長，大小不一，色或深或淺。橙皮之內，有汁囊數片、種子數粒。橙皮由青轉黃，示橙之熟也。其他名為橙者，有苦橙、柑、枳、柚柑、金柑等，皆柚與橙之雜種也。橙樹多以嫁接法栽培，其根與幹為砧木，其結果之上部為接穗或嫁接木也。

橙於泰西諸邦，取名自梵文「nāraṅga」，意為「橙樹」。其色亦因其果而得名也。西元二零一九年，寰宇得橙七千九百萬噸，巴西、中國、印度，均盛產之。

## 據

* 引據悉從《英文維基》橙一文簡介段
# 司馬光

司馬光像
**司馬光**，字**君實**，號**迂叟**。宋真宗天禧三年生，陝州夏縣涑水鄉人，世稱**涑水先生**。

## 傳

歷仕仁宗、英宗、神宗、哲宗四朝，所纂《資治通鑑》，乃編年體通史首舉。

司馬光出世，父司馬池任縣令於光州光山，遂以光名之；七歲「凜然如成人，聞講《左氏春秋》，即能了其大旨」，從此「手不釋書，至不知飢渴寒暑」。時與群童戲耍，有童不慎墜於水缸，眾人驚慌而逃，光情急生智，投石砸缸，同伴得救。

仁宗寶元元年，中進士甲科，任官華州。初任奉禮郎、大理評事，後樞密副使龐籍推薦，入京為館閣校勘，同知禮院，至和元年，隨龐籍至并州為官，改并州通判。從嘉二年龐籍因事獲罪，司馬光引咎出并。仁宗末年任天章閣待制兼侍講同知諫院。嘉佑六年遷起居舍人同知諫院。

司馬光立志編撰《通鑒》，供治國借鑒。治平三年撰成戰國迄秦之《通鑒》八卷，上進英宗，英宗命設局續修，並供給費用，增補役人。神宗以其書「有鑒於往事，以資於治道」，賜名《資治通鑒》，並親為之序。王安石行新政，而神宗可之。光竭力反對，與安石在帝前爭論，謂祖宗之法不可變。神宗命光為樞密副使，堅辭不就。熙寧三年，自請離京，以端明殿學士知永興軍（現陝西省西安市），次年退居洛陽，任洛陽留守御史臺，以書局自隨，續編《通鑒》，至元豐七年書成，光升資政殿學士。

元豐八年哲宗即位，高太皇太后聽政，召光入京主國政，次年任尚書左僕射、兼門下侍郎，數月間罷黜新黨，盡廢新法，史稱元祐更化。

元祐元年九月，司馬光執政一年有半，即與世長辭，年六十八，「京師人為之罷市往吊，鬻衣以致奠，巷哭以過車者，蓋以千萬數」，靈柩至夏縣時，「民哭公甚哀，如哭其私親。四方來會葬者蓋數萬人」「家家掛象，飯食必祝」。哲宗葬之於高陵。

## 作品

司馬光著述，《資治通鑑》外，尚有 《通鑑舉要歷》八十卷、《稽古錄》二十卷、《本朝百官公卿表》六卷；此外，文、經、理、醫，皆鑽研有道，著《潛虛》、《均韻指掌》、《類編》、《傳家集》、《翰林詩草》、《注古文學經》、《易說》、《注太玄經》、《注揚子》、《書儀》、《游山行記》、《續詩治》、《醫問》、《涑水紀聞》、《通鑑目錄》、《通鑑考異》、《切韻指掌圖》、《司馬文正公集》等。

|  |  |
| --- | --- |
|
 | 美辭妙篇，具錄於**維基文庫︰司馬光** |
# 人民公社

四季青人民公社
**人民公社**者，曩時中華人民共和國之舊制也。西元一九五八中，中國共產黨中央委員會主席毛澤東巡於河北、河南、山東三省。或語曰「小社」之併於「大社」，澤東以爲然，而名「大社」曰「人民公社」也。及六月，查岈山首行人民公社之制，名之曰「查岈山人民公社」。不數月，舉國皆行之。初，人民公社以口量食，不以功取。然食者眾，勞者少。終致饑矣。後乃復行以功取食之制也。

及鄧氏小平上位，行改革之策，乃廢之。
# 新臺幣

檔案:TWD100f.jpg
**新臺幣**，為臺灣法定通貨。中華民國中央銀行印發。

初，大日本帝國領臺，發臺灣銀行券。後日本敗走，臺灣歸屬中華民國，乃廢臺灣銀行券，改行舊臺幣。及國府遷臺，廢舊臺幣，發新臺幣。迄今凡五版。

鈔票有十圓、五十圓、一百圓、二百圓、五十圓、一千圓、二千圓七種，硬幣有五角、一圓、五圓、十圓、二十圓、五十圓六類。
# 漢孝平皇帝

| 漢平帝 |
| --- |
| **名諱** | **劉衎** |
| **生卒** | 元延四年至元始五年 |
| **在位** | 元壽二年至元始五年 |
| **政權** | 漢 |
| **廟號** | 元宗（建武中除） |
| **諡號** | 孝平皇帝 |
| **陵墓** | 康陵 |
| **先君** | 從父孝哀皇帝 |
| **嗣君** | 族子孺子嬰 |
| 年號 |
| 元始 |

**漢孝平皇帝**，諱**衎**，初諱**箕子**，元帝孫，中山孝王興之子也。母曰衞姬。

## 紀

漢元延四年生。元壽二年，從父哀帝崩，無嗣。太皇太后臨朝，詔迎中山王箕子入繼大統。秋，即皇帝位。時帝年九歲，太后稱制，委政於大司馬王莽。

元始元年春，羣臣奏言莽功德盛大，乃拜太傅，號安漢公。莽恐帝外家衞氏分權，乃白太后，遣使拜帝母衞姬為中山孝王后，留居中山，不得至京師。

二年春，詔更諱衎。莽欲專國政，復奏言博採選女，實欲以己女配帝為后。三年，莽子王宇以血灑莽第，事發被誅。莽遂深窮黨與，誣殺衞氏支屬，海內震動。四年春正月，遣使分行天下，觀風俗，詐造歌謠以頌莽德。二月，立莽女為皇后，納徵黃金二萬斤。

五年，莽奏尊宣帝為中宗，元帝為高宗。又遣使誘塞外羌人獻地，置西海郡。是歲，帝年益壯，知莽專恣，內不說。冬十二月，莽因臘日進椒酒，置毒酒中。丙午，帝崩於未央宮，年十四。葬康陵。莽乃選宣帝玄孫之幼者，迎嬰為嗣，自稱「攝皇帝」。初，上廟號曰**元宗**，至光武建武中除之。

## 宗室

* 父：中山孝王劉興
* 母：衞姬
	+ 皇后：孝平皇后王氏（即新朝定安公太后）

## 據

|  |  |
| --- | --- |
|
 | 聲音動靜，具錄於**維基共享︰漢平帝** |
# 漢高皇后

**漢高皇后呂氏**諱**雉**，字**娥姁**。單父人呂公長女也，生惠帝、魯元公主。

## 太后稱制

漢高帝像
呂后佐高帝定天下，父兄及高帝而侯者三人。惠帝即位，尊呂后為皇太后。太后立帝姊魯元公主女張氏為皇后，無子，取後宮美人子名之以為太子。惠帝崩，太子嗣而年幼，太后臨朝稱制，大赦天下。乃立兄子呂台、呂產、呂祿、台子通四人為王。封女弟呂嬃為臨光侯，諸呂凡六人為列侯。

元年春正月，詔曰：「前日孝惠皇帝言欲除三族罪、妖言令，議未決而崩，今除之。」二月，賜民爵，戶一級。初置孝弟力田二千石者一人。夏五月丙申，趙王宮叢臺災。立惠帝後宮子強為淮陽王，不疑為恆山王，弘為襄城侯，朝為軹侯，武為壺關侯。秋，桃李華。

二年春，詔曰：「高皇帝匡飭天下，諸有功者皆受分地為列侯，萬民大安，莫不受休德。朕思念至於久遠 而功名不著，亡以尊大誼，施後世。今欲差次列侯功以定朝位，臧于高廟，世世勿絕，嗣子各襲其功位。其與列侯議定奏之。」丞相陳平言：「謹與絳侯臣勃、曲周侯臣商、潁陰侯臣嬰、安國侯臣陵等議，列侯幸得賜餐錢奉邑，陛下加惠，以功次定朝位，臣請臧高廟。」奏可。春正月乙卯，地震，羌道、武都道山崩。夏六月丙戌晦，日有蝕之。秋七月，恆山王不疑薨，行八銖錢。

## 威福自專

漢初郡國圖
三年夏，江水、溢，流民四千餘家。秋，星晝見。四年夏，少帝自知非皇后子，出怨言，太后幽之永巷。詔曰：「凡有天下治萬民者，蓋之如天，容之如地。上有驩心以使百姓，百姓欣然以事其上，驩欣交通而天下治。今皇帝疾久不已，乃失惑昏亂，不能繼嗣奉宗廟，守祭祀，不可屬天下。其議代之。」群臣皆曰： 「皇太后為天下計，所以安宗廟社稷甚深。頓首奉詔。」五月丙辰，立恆山王弘為皇帝。

五年春，南越王趙佗自稱南武帝。秋八月，淮陽王彊薨。九月，發河東、上黨騎屯北地。六年春，星晝見。夏四月，赦天下。秩長陵令二千石。六月，城長陵。匈奴寇狄道，攻阿陽，行五分錢。

七年冬十二月，匈奴寇狄道，略二千餘人。春正月丁丑，趙王友幽死于邸。己丑晦，以梁王呂產為相國，趙王祿為上將軍，立營陵侯劉澤為琅邪王。夏五月辛未，詔曰：「昭靈夫人，太上皇妃也；武哀侯、宣夫人，高皇帝兄姊也。號諡不稱，其議尊號。」丞相平等請尊昭靈夫人曰昭靈后，武哀侯曰武哀王，宣夫人曰昭哀后。六月，趙王恢自殺。秋九月，燕王建薨。南越侵盜長沙，遣隆慮侯灶將兵擊之。

八年春，封中謁者張釋卿為列侯。諸中官、宦者令丞皆賜爵關內侯，食邑。夏，江水、漢水溢，流萬餘家。秋七月辛巳，太后崩於未央宮。遺詔大赦天下，賜諸侯王各千金，將相列侯下至郎吏各有差。

## 身死族滅

上將軍祿、相國產顓兵秉政，自知背高皇帝約，恐為諸侯王大臣所誅，因謀作亂。時齊悼惠王子朱虛侯章在京師，以祿女為婦，知其謀，乃使人告兄齊王襄，令發兵西。章欲與太尉勃、丞相平為內應，以誅諸呂。齊王遂發兵，又詐琅邪王澤發其國兵，并將而西。產、祿等 遣大將軍灌嬰將兵擊之。嬰至滎陽，使人諭齊王與連和，待呂氏變而共誅之。

太尉周勃與丞相陳平謀，以曲周侯酈商子寄與祿善，使人劫商令寄紿說祿曰：「高帝與呂后共定天下，劉氏所立九王，呂氏所立三王，皆大臣之議。事以布告諸侯王，諸侯王以為宜。今太后崩，帝少，足下不急之國守藩，乃為上將將兵留此，為大臣諸侯所疑。何不速歸將軍印，以兵屬太尉，請梁王亦歸相國印，與大臣盟而之國？齊兵必罷，大臣得安，足下高枕而王千里，此萬世之利也。」祿然其計，使人報產及諸呂老人。或以為不便，計猶豫未有所決。祿信寄，與俱出遊，過其姑臨光侯呂嬃。嬃怒曰：「奴為將而棄軍，呂氏今無處矣！」乃悉出珠玉寶器散堂下，曰：「無為它人守也！」

八月庚申，平陽侯窋行御史大夫事，見相國產計事。郎中令賈壽使從齊來，因數產曰：「王不早之國，今 雖欲行，尚可得邪？」具以灌嬰與齊楚合從狀告產。平陽侯窋聞其語，馳告丞相平、太尉勃。勃欲入北軍，不得入。襄平侯紀通尚符節，乃令持節矯內勃北軍。勃復 令酈寄、典客劉揭說祿，曰：「帝使太尉守北軍，欲令足下之國，急歸將軍印辭去。不然，禍且起。」祿遂解印屬典客，而以兵授太尉勃。勃入軍門，行令軍中曰： 「為呂氏右袒，為劉氏左袒。」軍皆左袒。勃遂將北軍。然尚有南軍，丞相平召朱虛侯章佐勃。勃令章監軍門，令平陽侯告衛尉，毋內相國產殿門。產不知祿已去北軍，入未央宮欲為亂。殿門弗內，徘徊往來。平陽侯馳語太尉勃，勃尚恐不勝，未敢誦言誅之，乃謂朱虛侯章曰：「急入宮衛帝。」章從勃請卒千人，入未央宮掖門，見產廷中。日餔時，遂擊產。產走。天大風，從官亂，莫敢鬥者。逐產，殺之郎中府吏舍廁中。

章既殺產，帝令謁者持節勞章。章欲奪節，謁者不肯，章乃從與載，因節信馳斬長樂衛尉呂更始。還入北軍，復報太尉勃。勃起拜賀章，曰：「所患獨產，今已誅，天下定矣。」辛酉，殺呂祿，笞殺呂嬃，分部悉捕諸呂男女，無少長皆斬之。

## 引據

* (漢) 司馬遷纂《史記·巻九》
# 腆支王

**腆支王**，或云**直支王**，諱**映**，百濟第十八代王，阿莘王之元子。

阿莘王在位第三年，立為太子，六年出質於倭國。十四年，王薨，王仲弟訓解攝政，以待太子還國，季弟碟禮殺訓解，自立為王。腆支在倭聞訃，哭泣請歸，倭王以兵士百人衛送。旣至國界，漢城人解忠來告曰：「大王棄世，王弟碟禮殺兄自立為王，願太子無輕入。」腆支留倭人自衛，依海島以待之，國人殺碟禮，迎腆支卽位。妃八須夫人，生子久尒辛。二年，春正月，王謁東明廟。祭天地於南壇。大赦。二月，遣使入晉朝貢。秋九月，以解忠為達率，賜漢城租一千石。三年，春二月，拜庶弟餘信為內臣佐平，解須為內法佐平，解丘為兵官佐平，皆王戚也。四年，春正月，拜餘信為上佐平，委以軍國政事。上佐平之職，始於此，若今之冢宰。五年，倭國遣使，送夜明珠。王優禮待之。十一年，夏五月甲申，彗星見。十二年，晉安帝遣使冊命王為使持節、都督百濟諸軍事、鎭東將軍、百濟王。十三年，春正月甲戌朔，日有食之。夏四月，旱，民饑。秋七月，徵東北二部人年十五已上，築沙口城，使兵官佐平解丘監役。十四年，夏，遣使倭國，送白綿十匹。十六年，春三月，王薨。長子久尒辛王立。

## 據

* 《三國史記·卷第二十五·百濟本紀第三》
# 天子

**天子**者王也，受天命以御百姓。天子德衰，可以變之，曰革命。

秦始皇帝六合天下，以為功超三皇五帝，故各取一字為天子尊號，曰皇帝。始皇帝用和氏璧琢玉璽，刻八字曰「受命於天，既壽永昌」，即行天子政者乃受天命也。

始黃帝之時，敗蚩尤，合炎帝部，奉為天下共主，乃天子號之濫觴。古華夏以天為神，以王者為天子，受命於上蒼以理天下萬民之事。上古天子者，選賢與能，雖下有奉天子子為新共主之意，為王者多親選賢者與之，故有上古堯舜禹禪讓天下之事。

至夏后氏，本欲禪讓賢人，唯賢多蚤夭，禹子啟遂為王，天子世襲亦自此起。夏初世雖有寒浞、有窮之奪國，然終有德夏后復政。多傳至桀，其失道，自比太陽，國人皆曰寧與日同亡，不願其王之。終有商湯之革命，為有天命失道，賢能強革之始。商有天下傳至紂，復失道，周武王革之。

至此天子乃為天下之共主，王者非天下之長。自武王克商，以封建廣收天下，天子為四方之君長，天下始為王臣。後諸侯僭越相王，卒秦滅周而合六國，天下為郡，建天子尊號為皇帝。自稱朕，臣下稱之陛下。所言曰諭，所命曰詔。自此起即以皇帝為天子，至於清亡。

## 歷代天子

自黃帝為天子至今，幾五千歲。故製四表，以明王統也。

* 中國先秦列王表
* 秦漢魏晉南朝天子列表
* 北朝隋唐五代宋天子列表
* 元明清天子列表

自王莽以下，天子有失德致亂者，每有一方之雄，僭號為帝。或有四夷初習華化，亦以天子為號，列如下。

* 秦漢三國四方稱王者列表
* 十六國等南面者列表
* 南北朝隋唐間僭位者列表
* 十國等南面者列表
* 遼金夏理天子列表
* 宋元明清民國僭位者列表

## 兼查

* 中國朝代
# 比流王

**比流王**，百濟第十一代王，仇首王第二子也。

比流性寬慈愛人，又强力善射。久在民間，令譽流聞。汾西王立七年薨，雖有子，皆幼不得立，是以，為臣民推戴卽位。五年，春正月丙子朔，日有食之。九年，春二月，發使巡問百姓疾苦，其鰥寡孤獨不能自存者，賜穀人三石。夏四月，謁東明廟。拜解仇為兵官佐平。十年，春正月，祀天地於南郊。王親割牲。十三年，春，旱，大星西流。夏四月，王都井水溢，黑龍見其中。十七年，秋八月，築射臺於宮西，每以朔望習射。十八年，春正月，以王庶弟優福為內臣佐平。秋七月，太白晝見。國南蝗害穀。二十二年，冬十月，天有聲，如風浪相激。十一月，王獵於狗原北，手射鹿。二十四年，秋七月，有雲如赤烏夾日。九月，內臣佐平優福，據北漢城叛，王發兵討之。二十八年，春夏大旱，草木枯，江水竭，至秋七月，乃雨。年饑人相食。三十年，夏五月，星隕。王宮火，連燒民戶。秋十七月，修宮室。拜眞義為內臣佐平。冬十二月，雷。三十二年，冬十月乙未朔，日有食之。三十三年，春正月辛巳，彗星見于奎。三十四年，春二月，新羅遣使來聘。四十一年，冬十月，王薨。汾西王長子契王立。

## 據

* 《三國史記·卷第二十四·百濟本紀第二》
# 長壽王

**長壽王**，乃高句麗第二十王。諱**璉**，一作**巨連**，好太王之元子也。

璉體貌魁傑，志氣豪邁。好太王十八年，立為太子。二十二年，好太王薨，璉即位。元年，遣長史高翼，入晉奉表，獻赭白馬。晉安帝封王高句麗王、樂浪郡公。二年，秋八月，異鳥集王宮。冬十月，王畋于蛇川之原，獲白獐。十二月，王都，雪五尺。七年，夏五月，國東大水，王遣使存問。十二年，春二月，新羅遣使修聘，王勞慰之特厚。秋九月，大有年，王宴群臣於宮。十三年，遣使如魏貢。十五年，移都平壤。

二十三年，夏六月，王遣使入魏朝貢，且請國諱。世祖嘉其誠款，使錄帝系及諱以與之。遣員外散騎侍郞李敖，拜王為都督遼海諸軍事、征東將軍、領護東夷中郞將、遼東郡開國公、高句麗王。秋，王遣使入魏謝恩。魏人數伐北燕，燕日危蹙。燕王馮弘密遣尚書陽伊，請迎於高句麗。二十四年，燕王遣使入貢于魏，請送侍子。太武帝不許，將擧兵討之，遣使來告諭。夏四月，魏攻燕白狼城，克之。王遣將葛盧、孟光，將衆數萬，隨陽伊至和龍，迎燕王。葛盧、孟光入城，命軍脫弊褐，取燕武庫精仗，以給之，大掠城中。五月，燕王率龍城見戶東徙，焚宮殿，火一旬不滅。令婦人被甲居中，陽伊等勒精兵居外，葛盧、孟光帥騎殿後，方軌而進，前後八十餘里。太武帝聞之，遣散騎常侍封撥來，令送燕王。王遣使入魏奉表，稱當與馮弘，俱奉王化。魏主以王違詔，議擊之，將發隴右騎卒，劉絜、樂平、王丕等諫之，乃止。二十五年，春二月，遣使入魏朝貢。二十六年，春三月，初，燕王弘至遼東。王遣使勞之曰：「龍城王馮君，爰適野次，士馬勞乎！」弘慙怒，稱制讓之。王處之平郭，尋徙北豊。弘素侮高句麗，政刑賞罰，猶如其國。王乃奪其侍人，取其太子王仁為質。弘怨之，遣使如宋，上表求迎。宋文帝遣使者王白駒等迎之，幷令高句麗資送。王不欲使弘南來，遣將孫漱、高仇等，殺弘于北豊，幷其子孫十餘人。白駒等帥所領七千餘人，掩討漱、仇，殺仇，生擒漱。王以白駒等專殺，遣使執送之。太祖以遠國，不欲違其意，下白駒等獄，已而原之。二十七年，冬十一月，遣使入魏朝貢。十二月，遣使入魏朝貢。三十八年，新羅人襲殺邊將。王怒，將擧兵討之，羅王遣使謝罪，乃止。四十二年，秋七月，遣兵侵新羅北邊。四十三年，遣使入宋朝貢。五十年，春三月，遣使入魏朝貢。五十一年，宋孝武帝策王為車騎大將軍、開府儀同三司。五十三年，春二月，遣使入魏朝貢。五十四年，春三月，遣使入魏朝貢。魏文明太后，以顯祖六宮未備，敎王令薦其女。王奉表云：「女已出嫁。」求以弟女應之，許焉，乃遣安樂王眞、尚書李敷等，至境送幣。或勸王曰：「魏昔與燕婚姻，旣而伐之，由行人具知其夷險故也。殷鑑不遠，宜以方便辭之。」王遂上書，稱女死。魏疑其矯詐，又遣假散騎常侍程駿，切責之：「若女審死者，聽更選宗淑。」王云：「若天子恕其前愆，謹當奉詔。」會，顯祖崩，乃止。五十五年，春二月，遣使入魏朝貢。五十六年，春二月，王以靺鞨兵一萬，攻取新羅悉直州城。夏四月，遣使入魏朝貢。五十七年，春二月，遣使入魏朝貢。秋八月，百濟兵侵入南鄙。五十八年，春二月，遣使入魏朝貢。五十九年，秋九月，民奴久等奔降於魏，各賜田宅。是魏孝文帝延興元年也。

六十年，春二月，遣使入魏朝貢。秋七月，遣使入魏朝貢。自此已後，貢獻倍前，其報賜，亦稍加焉。六十一年春二月、秋八月、六十二年春三月，遣使入魏朝貢。秋七月，遣使入魏朝貢。遣使入宋朝貢。六十三年春二月、秋八月，遣使入魏朝貢。九月，王帥兵三萬，侵百濟，陷王所都漢城，殺其王扶餘慶，虜男女八千而歸。六十四年春二月、秋七月、九月、六十五年春二月、秋九月，遣使入魏朝貢。六十六年，遣使入宋朝貢。百濟燕信來投。六十七年春三月、秋九月，遣使入魏朝貢。六十八年，夏四月，南齊太祖蕭道成，策王為驃騎大將軍。王遣使餘奴等，朝聘南齊，魏光州人，於海中得餘奴等，送闕。魏孝文帝詔責王曰：「道成親弑其君，竊號江左。朕方欲興滅國於舊邦，繼絶世於劉氏，而卿越境外交，遠通簒賊，豈是藩臣守節之義？今不以一過掩卿舊款，卽送還藩，其感恩思愆，祗承明憲，輯寧所部，動靜以聞。」六十九年，遣使南齊朝貢。七十二年，冬十月，遣使入魏朝貢。時，魏人謂高句麗方强，置諸國使邸，齊使第一，高句麗使者次之。七十三年夏五月、冬十月、七十四年夏四月、七十五年夏五月、七十六年春二月、夏四月、秋閏八月、七十七年春二月、夏六月，遣使入魏朝貢。秋九月，遣兵侵新羅北邊，陷狐山城。冬十月，遣使入魏朝貢。七十八年秋七月、九月、七十九年夏五月、秋九月，遣使入魏朝貢。冬十二月，王薨。年九十八歲，號長壽王。魏孝文聞之，制素委貌、布深衣，擧哀於東郊。遣謁者僕射李安上，策贈車騎大將軍、太傅、遼東郡開國公、高句麗王，諡曰康。孫羅雲立為文咨明王。

## 據

* 《三國史記·卷第十八·高句麗本紀第六》
# 江陰市

**江陰**市，屬江蘇省，北濱大江，以「水之南為陰」，故名。方九百又八十八公里，口百又二十萬。

## 沿革

舊為吳季札封地，曰延陵。楚相春申君請徙封江東，為春申君邑。

秦始皇滅六國，置郡曰會稽，而延陵為之鄉。

漢高祖三年，平江南，取會稽，改鄉為毗陵縣，仍析其地為暨陽鄉。永建四年，分會稽置吳郡，暨陽鄉從縣以屬。

晉太康二年，分吳郡置毗陵郡，割無錫縣地益暨陽鄉，暨陽始為縣，而屬邑毗陵郡。

梁敬帝昭泰元年，廢縣置江陰郡，又分蘭陵地置江陰縣，從郡。徙治君山之陽，凡領縣三，曰江陰，曰利城，曰梁豐。陳受梁禪，奉敬帝為江陰王，江陰是時為梁國，其郡縣徙夏浦。

隋開皇九年，平陳，廢江陰郡，以利城、梁豐二縣併入江陰。

唐武德三年，以江陰置暨州，復利城、梁豐並江陰為三縣，屬之。九年，州廢，復併二縣入江陰，屬常州。

南唐昇元四年，始建為軍，領江陰一縣。

宋自太宗至高宗，三改為縣，又三復為軍。德祐元年，元兵取本軍，行安撫司事。

元至元十三年，升軍為江陰路總管府。二十八年，降路為江陰州，隸江浙行中書省。至正十六年，張士誠遣將入據。及明師克之，改為連陽州。

明洪武元年，復為江陰州。二年，改州為縣，屬常州府，直隸京師。成化七年，析江中馬駝沙，置靖江縣。

清順治二年，大軍下江南，城破，置縣因之。

民國元年，廢常州府，以江陰縣直隸江蘇省。

一九五三年，以江陰縣屬蘇州。一九六二年，析東境九鎮，合常熟縣十四鎮置沙洲縣。一九八七年，改江陰縣為市。

## 它典

* 江陰市政府

## 據

* 嘉靖《江陰縣志》
# 理則

**理則**或**理則學**，又譯**名學**、**名理**、**辨學**、**論理學**、**邏輯**、**㦬𢜱**等，思辯之道也，所以推闡思籀，而為諸學立本則者也。邏輯乃希臘語，正譯「言說」。其事凡三：統括、溯因、籀演。古希臘亞里氏首設斯學，而後哲理漸次用之，乃與修辭、文法鼎峙。邏輯之本理，凡四律，曰同一，曰排中，曰足因，曰矛盾。

同一之律，謂物獨本尊，復非他事；
排中之律，謂捨彼即此，中相無存；
足因之律，謂物之有在，因唯足故；
矛盾之律，謂然與不然，其一為然。
古來以名學為正術者，印度、華夏、希臘也，今則多承希臘，而印度、華夏則失其緒。

辭之是非以其辯式定之，而無涉乎言義，故名學以形跡為論理之本，判之所得有三：有形、無形、符識。數理又為符識之玄也。既然，當其出言立意，文軌字式因得而顯宜者，為句可解。故雖人有智拔群氓，發卓世之言，而於名學，刪其繁而微言之則無不可。是之謂顯形。形之顯，所以曉明其本蘊者也，而治理則者，恒蔽言文之浮幻，字法之異情，卉然以無歧之正語述焉，挈之以「與」「或」，定之以「皆」「有」。然後造立符文，以為玄具。故名學言事，必昭略儼然，而作學者之語。如云「人皆平凡者」、云「貓皆肉食」、云「希臘人皆達士」。如前之理，確於古時。昔亞里氏以不常語為《前分析篇》解說，首言察名但形質耳，唯其昭顯精玄者足稱本則。故後世以巨製目之。

名學古法，謂句者三分，曰句主、曰綴系、曰所謂。如「人皆為必死者」：「人」句主也，「為」綴系也，「必死者」所謂也。辭如「皆」「無」「某」「與」，皆虛字，不可獨用，必有所待而屬之。若爾者，斷句界言，方有定理。今也不然，悟字有綴句者，曰邏輯連字，亦不離於辯法。又如名之為物，或非邏輯，如「人皆為必死者」，以「人」為甲，以「必死者」為乙，其旨則甲乙不二。至中世代之名家，始知事有多重普遍，類有量數隱顯，而亞里氏時未及此，故聞「小眾得全福」，必爰譏句主之不一，此正不知字科所謂遞歸者也。

啟蒙以降，科學日盛，無不深探，欲嚴待理識。則有笛卡爾言**籀演**之理、培根舉**統括**之術，二相調用，以立其確也。今之萬識，盡由此出。

* **籀演**者，又名**演繹**、**外籀**，從既得之先階為推闡者也，故先階雖真，而所籀演或偽。
* **統括**者，又名**歸納**、**內籀**，已明之確據而為之察觀者也，不以真偽計，但由文書、與數而斷其事之或然率也。

籀演建基形式邏輯甚密，而統括賴於人工者亦未嘗不嚴，是以思籀之事，要在明其是非之途，而因正術致之，或少借數理幾率之學，為思議之模具。

* **溯因**，亦辯式之一，先察觀，然後作臆說，謂之**猜想**，如變甲為乙，乙自甲出，溯之，則由乙知甲也。故溯因者，所以解知已然者也。

以統系言之，理則之特質維四：一致（Consistency）、不虛（validity）、堅定（soundness）、圓滿（completeness）是也。

## 據
# 諸泰

橙域者，諸泰居地
**諸泰**，散於東南亞，世操臺語。立二國：曰泰國、曰老撾。

諸泰或自稱「泰/傣」（ไทย），或自稱「老/寮」（ລາວ）。泰者，漢語「大」之轉，定轉透，去轉平，韻仍泰，今義自由。大者大人，上人也，非奴僕，故自由，人之所立也。暹羅古有「汝何處之大」，異乎奴達（ทาส），泰人以之自謂。老者，古時王侯之稱也，今義人，本亦稱泰，老族立國，異斥泰族，遂改泰曰老，以之自稱，後以名國。

諸泰祖源，下列諸說。

一曰源於阿爾泰山。本居中華，漢人征伐，六世紀時，自阿爾泰徙印支。

二曰本源泰國。此說據解剖，北碧府半稿（บ้านเก่า）出土人骨，古今對照，似源本土。

三曰源於南洋列島。壯侗古語，近乎南島，印尼爪哇，或是本祖。

四曰南詔遺民。南詔故國，在中國西南，國亡南逃。

五曰祖源華南。此說據新石器遺物，諸泰者，古百越也，江水以南，直至滇地，皆越地也。

六曰源於閩粵臺。南島古語，近乎壯侗古音。

華南說最爲有力。祖源桂越，漢人南徙，退走西南。閩粵臺說亦可參照，據三谷恭之語言年代學，五千年前，壯侗分離，自臺徙陸，合與孟高棉、漢藏，千年而成壯泰語。

秦始皇三十二年，秦攻南湘，越人南下，徙至滇地保山立國，漢人在北，呼南曰蠻，百蠻之中，泰稱哀牢。滇南之國，即哀牢國也。哀牢末裔，今尚存居，今呼傣族，暹羅泰人，稱之傣仂（ไทลื้อ），分居二州，曰西雙版納，曰德宏。甲良族亦哀牢裔也。元封元年，漢武帝遣使天竺，欲取佛經，哀牢王不允取道，嫌隙漸起，歷七年，後元二年，哀牢國滅，王莽篡漢，哀牢重立，建初元年，漢滅哀牢，置永昌郡。

百年之間，泰人無國，作檐下居。先有六勐，立於大理盆地，總稱六詔。六詔以蒙舍詔爲強，烏蠻領國，臣唐納貢。大象二年，仇池亡國，氐人四散，六詔庇納。開元十七年，皮羅閣王一統六詔，改號南詔，唐贈雲南王。後盟吐蕃，與唐交戰，天寶十載，六萬唐兵攻之，十三載，七萬兵攻，南詔勝。安史亂時，寶應元年，蕃詔聯兵，佔長安。保和九年，攻驃國，天啟十九年，攻東京，咸通四年，攻安南，中興六年，鄭買嗣覆之，國滅。大明七年，白蠻段思平立大理，泰人檐居，爾後發散，印支、緬甸、阿薩姆，開勐立居。

南徙者以傣那爲先，居湄公河北，有希蘭國（หิรัญนครเงินยางเชียงราว），臣從高棉。元憲宗九年，蒙征大理，驚撼震南，希蘭王子孟萊立蘭納國，建都清邁，國祚百年，後臣曼谷，今作泰領。傣那者，成西北泰國人，幾爲他化。傣那方言似老撾，自有文字，昔用墨紋腹，故稱黑腹老族。

佛曆一七二二年，傣仂開景洪國，脫希蘭而立。泰人稻作，依水而居，沿薩爾溫江徙，入撣邦，遂成撣族，又呼大傣。撣人別支，越巴坎山，入居阿薩姆，依布拉馬普特拉河而居，地在印度東北，呼之坎底傣，又謂阿洪族，印度泰人，唯其一也，今時歸化，祖風不傳。

湄河別支東徙，成老族，立老撾國。守祖立本，斥拒他化，雖與暹羅同族，猶立自國。近世，老國恐叛，拒認少民，老族他族，渾然一化。

老撾國外，亦有老族居地，處泰國東北，曰依善。本屬老撾，兩國交戰，曼谷奪得，遂成泰領，別之，呼依善人。依善赤貧，言語不同，暹羅慢之，故親老疏暹。今暹府經略，漸融一體，無內無外。

小泰族，外稱暹羅人，自雲南徙，至湄南河下游，奪高棉地而居，佛曆一七八一年，立素可泰國，暹羅國祚，延綿迄今。暹羅力推泛泰，同化各族，削藩平異，境內一體。

泰人南徙而有諸國，慎終追遠，則疑有未明。泰人有泛泰心情，撫往追昔，未免歧見，或失偏頗。泰西力強，其勢東漸，五世王時，曼谷改革，丹龍親王主之，興教育，授國史，以奮民心。二戰前，披汶主政，史爲器用，迄今依然。官倡祖源阿爾泰，實情如何，不許辯思。又認南詔爲祖，烏白二蠻，蔽目不視，以爲有國。

中國有傣，分七支。傣仂居西雙版納；傣那居德宏、緬甸；傣擔居金平、老撾、泰國；傣繃居瑞麗、耿馬、湄公河；傣端居金平；傣雅居新平、元江；傣友居元陽、紅河。

## 考
# 九流十家

**九流十家**者，漢人班固據劉向《七略》所纂，載於《漢書·藝文志》，乃先秦至漢初諸子學術之綱目。其名實相生，道術裂而百家鳴，猶江河九派，各奔滄海。茲列其目，析其髓：

## 九流綱目

班固云：「諸子十家，其可觀者九家而已。」故去「小說家」而成九流。

### 儒家

詳見：儒家
祖述孔子，刪述六經（詩、書、易、禮、樂、春秋），以仁義禮智為綱，正名分、隆教化。孟子道性善，荀子言性惡，並張其義。漢尊儒術，群經遂為治統，歷代注疏義理，衍為中華文化之主幹。

### 道家

詳見：道家
始於老子，成於莊子。宗道法自然，主清靜無為，守柔退雌，棄智絕聖。莊子衍齊物之玄，楊朱申貴己之旨，晚攝方術，遂啟仙道。

### 陰陽家

詳見：陰陽家
鄒衍開宗，五德遞移，陰陽消長，四時奉令。秦取水德，漢易土德；董仲舒援以入儒，王政遂應天時。

### 法家

詳見：法家
商鞅重法，申不害尚術，慎到主勢。韓非總其成，主嚴刑厚賞。秦用其說，一統六國；以後外儒內法，二千年政體遂定。

### 名家

詳見：名家
名家鄧析、惠施、公孫龍，專析名實，標「白馬非馬」「合同異」。莊周譏其巧辯飾心，漢後遂絕。

### 墨家

詳見：墨家
墨翟為鉅子；倡兼愛、非攻、尚賢、尚同、節用、節葬、天志、明鬼、非樂、非命。秦漢後式微，遂成絕學。

### 縱橫家

詳見：縱橫家
戰國縱橫，蘇秦合縱，張儀連橫；祕典《鬼谷子》，揣摩陰陽。一怒而諸侯懼，安居而天下息；遊說權謀，遺韻流及兩漢。

### 雜家

詳見：雜家
雜家兼儒墨、合名法，采百氏而成篇。《呂氏春秋》《淮南子》其選也；班固譏其漫羨無歸，然亦百家之匯海。

### 農家

詳見：農家
農家奉神農，許行為倡：君民並耕，不恃人而食，復素樸之風。其書多佚，今僅《氾勝之書》斷簡存世，然重農貴穀之旨，已潛滋中土兩千年。

## 第十家·小說家

班孟堅《藝文志》論曰：「小說家者流，蓋出於稗官。街談巷語，道聽塗說者之所造也。」其書如《青史子》《伊尹說》之屬，凡十五家，載錄者千三百八十篇，皆此類也。其說雖本於閭里小知，然歷代志怪傳奇、筆記雜纂，莫不濫觴於此。

故古之學者，論九流之品，常黜小說家，不與焉。孟堅引夫子之言，謂其「雖小道，必有可觀者焉，致遠恐泥，是以君子弗為也」。然又云：「亦弗滅也。」蓋以其雖無當於大道，然亦可觀人情、察風俗，故存而不廢耳。

## 班固判語

班固云：「諸子十家，其可觀者九家而已。皆起於王道既微，諸侯力政，時君世主，好惡殊方。是以九家之術，蜂出並作，各引一端，崇其所善。以此馳說，取合諸侯。」

## 流衍消長

漢武帝後，儒家獨尊，餘者或隱（如墨家）、或變（如道家化玄學）、或融（如法家入律令）。及至魏晉南北朝，道家復興為玄學，名家餘韻入清談。唐宋以降，雜家精神入類書，縱橫術數化入兵法。

## 據

* 《漢書》
# 何晏

**何晏**字**平叔**，漢大將軍何進孫也。母尹氏，曹操夫人。晏長於宮省，又尚公主，少以才秀知名。好老莊言，注《老子》。作《道德論》及諸文賦著述凡數十篇。又曾使五石散風行。

晏有才名而急於富貴，趨時附勢，明帝惡其浮華，抑而不用。曹爽素與親善，及輔政，驟加引擢，以為腹心。爽以晏代盧毓為吏部尚書。後爽敗，晏為司馬懿所殺。

## 特徵

* 晏美姿儀，面至白；魏明帝疑其傅粉。

## 評

* 黃門侍郎傅嘏曰：「何平叔外靜而內躁，銛巧好利，不念務本，吾恐必先惑子兄弟，仁人將遠而朝政廢矣！」
* 嘏又曰：「何平叔言遠而情近，好辯而無誠，所謂利口覆邦國之人也。以吾觀此人，將敗家；遠之猶恐禍及，況暱之乎！」
* 王奇曰：「若斯人，可與論天人之際矣！」
* 《簡文》云：「何平叔巧累於理。」

## 據

* 《魏略》
* 《世說新語》
* 《資治通鑑》
# 譚嗣同

譚嗣同
**譚嗣同**，字**復生**，號**壯飛**，齋名**莽蒼蒼齋**，清湖南瀏陽人，同治四年生。其父繼洵，任戶部郎中、甘肅道台、湖北巡撫。

嗣同少倜儻有大志，文為奇肆。其學以日新為主，視倫常舊說若無足措意者。繼洵素謹飭，以是頗見惡。嗣同乃游新疆劉錦棠幕，以同知入貲為知府，銓江蘇。陳寶箴撫湖南，嗣同還鄉佐新政。梁啟超倡辦南學會，嗣同為之長。屆會期，集者恆數百人，聞嗣同慷慨論時事，多感動。

光緒二十四年，召入都，奏對稱旨，擢四品卿、軍機章京。四人雖同被命，每召對，嗣同建議獨多。上欲開懋勤殿，設顧問官，令嗣同擬旨，必載明前朝故事，將親詣頤和園請命太后。嗣同退謂人曰：「今乃知上絕無權也！」時榮祿督畿輔，袁世凱以監司練兵天津。詔擢世凱侍郎，召入覲。嗣同嘗夜詣世凱有所議。明日，世凱返天津。越晨，太后自頤和園還宮，收政權。啟超避匿日本使館，嗣同往見之，勸嗣同東遊。嗣同曰：「不有行者，無以圖將來；不有死者，無以酬聖主。」卒不去。未幾，斬於市。著有《仁學》及《莽蒼蒼齋詩集》等。

## 據

* 《清史稿》卷四百六十四·列傳二百五十一·譚嗣同傳

戊戌六君子

譚嗣同｜
林旭｜
楊銳｜
楊深秀｜
劉光弟｜
康廣仁
# 殷海光

**殷海光**，原名福生，湖北黃岡人。少聰穎，好思辨，及長入西南聯大，師事金岳霖，習邏輯、哲學，遂通西學。民國三十八年，國府遷臺，海光執教臺大，主講邏輯實證論，倡自由思想，為《自由中國》主筆，針砭時政，直言不諱。

海光以理性為宗，尊胡適為師，然不囿門戶。其文犀利如劍，剖析極權之弊，斥黨國威權，嘗言：「自由非恩賜，乃奮鬥所得。」五〇年代，參與「中西文化論戰」，力主現代化須植根科學精神，批傳統派泥古之弊，然晚年潛心儒學，會通中西，自謂「文化之橋」。

所著《中國文化之展望》，析論傳統與現代之衝突，影響深遠。然因言賈禍，六〇年代遭當局忌憚，革除教職，困居陋巷，猶奮筆疾書，啟迪李敖、柏楊等後進，臺灣自由主義之精神導師。

一九六九年病逝臺北，年五十。遺言：「自由民主，終必勝出。」今人譽為「臺灣羅素」，風骨文章，猶存天地。
# 共和

**共和**，英言Republic，又譯**公和**、**公治**、**民主**，政體之名也。國從公治，則謂之**共和國**、**民國**、**民主國**，其旨在天下為公。

法儒孟德斯鳩《法意》有之：「公治者，國中無上主權，主於全體或一部分之國民者也。」而公治復有二，一曰庶建（通曰民主共和），二曰賢政（貴族共和）。孟氏云「庶建乃真民主，以通國全體之民，操其無上主權者也。賢政者，以一部分之國民，操其無上主權者也。」

國從共和，然名同而實異有之，如瑞士有元首七人，而美利堅則合眾為一。至於共產之國，號人民共和者，教從馬列而已。人民，謂與仇讎對待。

清末變法，梁任公倡虛君之共和，界其說曰：「第五種，虛戴君主之共和政體。英國是也，今謂立憲。英人恒自稱為大不列顛合眾王國，或自稱為共和王國。其名稱與美無異，淺人驟聞之，或且訝為不詞。不知英之有王，不過以為裝飾品，無絲毫實權，號為神聖，等於偶像。故論政體者，恒以英編入共和之一種。其後比利時本此意編為成文憲法，歐洲各小邦多效之。故今日歐洲各國，什九皆屬虛戴君主之共和政體也，今省名曰虛君共和制。」是言也，所以敵庶建，以干君憲，有悖革命，故時人以保皇譏之也。

* 共和立憲
* 議會共和
* 光榮革命
* 總統
* 議會
* 理想國
* 公平
# 宋前廢帝

| 宋前廢帝 |
| --- |
| **名諱** | **劉子業** |
| **生卒** | 元嘉二十六年至景和元年 |
| **在位** | 大明八年至景和元年 |
| **政權** | 劉宋 |
| **先君** | 父宋孝武帝 |
| **嗣君** | 叔父宋明帝 |
| 年號 |
| 永光、景和 |

**宋前廢帝**諱**子業**，小字**法師**，孝武帝長子也。劉宋皇帝。性狷暴，嗣位後凶悖日甚。大臣宗室，誅殺相繼。時有訛言云湘中出天子。帝將南巡荆湘以厭之，欲誅諸叔然後發。湘東王彧密結帝左右壽寂之等，弑帝於華林園，年十七，在位一年。

## 據

* 沈約《宋書》
# 平清盛

清盛公
日本國太政大臣**清盛**，伊勢人也。父忠盛。刑部卿。母某氏，白河帝宮女。或云清盛乃帝子也。後母藤原氏，藤原宗兼女也。宗兼族子家成。清盛幼時，嘗賴之。累遷安藝守。保元初，後白河帝與崇德院不協，清盛與源義朝屬後白河，清盛叔父平忠正、義朝父源爲義屬崇德院。清盛既捕忠正，忖必以之邀功，斬之。義朝亦斬其父。以功任播磨守，除太宰大貳。。

平治元年冬，藤原信賴與源義朝謀，嗣清盛詣熊野，信賴等犯內裏，入居之。及清盛覺其事，乃征兵赴難。夜，清盛等火二條大宮，信賴之眾分兵救之。帝遂得潛入婦人車出宮。清盛兵三百迎駕。是時公卿咸集。關白近衛基實亦至，基實，信賴妹婿也，眾皆疑之，獨清盛處之泰然。旋遣子重盛、弟賴盛戰信賴，引其兵出，官軍復大內。源義朝聞信賴敗，急攻清盛之六波羅邸，清盛奮戰，義朝乃退。信賴等伏誅，清盛子弟勤王有功，皆晉爵。義朝走張州，見害。清盛得其諸子，活其二人，曰賴朝，曰義經，皆流邊徼。永萬元年，任權大納言。京師流言謂上皇將討清盛，清盛聞之懼，閉門不出，上皇親幸其邸諭之，亦不見。仁安元年，拜内大臣。二年，升太政大臣。賜播磨、肥前、肥後地，號曰大功田，世襲罔替。三年，清盛病，既瘳，落發爲僧。法名靜海。其勢盛莫比，天下日苦之。承安元年，入其女德子爲中宮。治承元年，僧西光、藤原成親、源行綱、僧俊寬，等密會鹿谷山莊以謀清盛，後白河法皇亦豫之，清盛初不覺，後行綱背其黨，告之清盛，清盛欲廢法皇，子重盛切諫，乃罷。西光、成親遂見害。三年冬，清盛自福原上京，洛中震恐，松殿基房罷，以近衛基通爲關白。基房、法皇懼甚。清盛罷親法皇者三十九人，基房出爲太宰府權帥。幽法皇於鳥羽宮。事畢，還福原。四年，清盛立外孫言仁爲皇帝，是爲安德天皇。時人惡其專，輿論訩訩。四月，以仁王從源賴政計，傳檄東國，謀滅清盛。源賴朝應之。清盛遣檢非違使擊之，王走園城寺，尋欲走奈良，敗於平等院，與賴政并見害。六月，清盛奉駕幸福原，遂遷都。時宮室未成，清盛舍法皇以弟賴盛別莊。九月，源賴朝起自東國，清盛謁高倉上皇求敕，上皇從之。詔東海、東山道討賴朝。十月，平維盛敗於富士川。十一月，營新都成。旋廢。十二月，遣子知盛討源氏。時延歷寺、園城寺聚眾反清盛，乃遣平清房火園城寺，燼其廟宇。眾口益嚻，又焚東大寺、興福寺。而勢益衰。清盛欲還政法皇，固請再三，法皇許之。委政於三子宗盛。

養和元年，遣維盛、知盛等出兵東北，皆沮而還。西海道緒方惟能、菊池隆直、南海道河野通信皆從源氏，由是憤懣不豫，身熾若火。又七日，薨。歲六十四。子重盛、基盛、宗盛、知盛、重衡、維俊、知度、清房、清定、經光、季盛、清邦、良衡。重衡以下不顯。

## 攷
# 菅原道真

天滿宮梅紋
故日本贈正一位太政大臣**菅原道真**，小字**阿呼**、**吉祥丸**。承和二年六月廿五日誕。平安朝時人也。為宇多帝所重，醍醐朝，晉敘右大臣。見譖於左大臣藤原時平。左遷太宰員外帥。延喜三年二月廿五日卒。二十二年，追復右大臣。延長八年，清涼殿落雷。時以為道真作祟。永延元年，追贈北野天滿宮天神號。正曆四年，贈正一位左大臣，追晉太政大臣。後加神號天滿大自在天神、日本太政威德天。各地立祠，曰天滿宮。至今香火不絕。

## 傳

道真祖清公，從三位左京大夫。父是善，從三位參議。道真年十八，為文章生。清和帝貞觀九年，敘正六位下下野權少掾。十二年，中方略試。敘正六位。累遷式部少輔兼文章博士。仁和二年，拜讃岐太守。適阿衡之事，道真書諫藤原基經。寬平二年歸京。
# 克拉拉·奧斯瓦爾德

**奧斯瓦爾德**氏，全名**克拉拉·奧斯文·奧斯瓦爾德**，幻設之人，見於不列顛影剧《神秘博士》。十一世及十二世博士侍從。首見於此劇第七季，劇集《達雷克斯之庇護》。初，奧氏馭星艦阿拉斯加，不意艦毀於難。艦員倖存者，唯奧氏而已。於是流落銀河之邊鄙，有星號曰達雷克斯，罪犯流徙之所也。於是博士聞而往救之於水火。竟為達星盜賊所劫，諸盜復圖化奧氏為半機械人，謀卒敗。博士等安堵如初。